RO Jurnalul Ofícial al Uniunii Europene 17

32006R1828



JURNALUL OFÍCIAL AL UNIUNII EUROPENE

REGULAMENTUL (CE) NR. 1828/2006 AL COMISIEI

din 8 decembrie 2006

de stabilire a normelor de punere în aplicare a Regulamentului (CE) nr. 1083/2006 al Consiliului de stabilire a anumitor dispoziții generale privind Fondul European de Dezvoltare Regională, Fondul Social European și Fondul de coeziune și a Regulamentului (CE) nr. 1080/2006 al Parlamentului European și al Consiliului privind Fondul European de Dezvoltare Regională

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul European de Dezvoltare Regională, Fondul Social European și Fondul de coeziune și de abrogare a Regulamentului (CE) nr. 1260/1999 (1), în special articolul 37 alineatul (1) litera (d), articolul 44 paragraful al treilea, articolul 59 alineatul (6), articolul 60 litera (b), articolul 66 alineatul (3), articolul 67 alineatul (2) litera (c), articolul 69 alineatul (1), articolul 70 alineatul (3), articolul 71 alineatul (5), articolul 72 alineatul (2), articolul 74 alineatul (2), articolul 76 alineatul (4) și articolul 99 alineatul (5) paragraful al doilea,

având în vedere Regulamentul (CE) nr. 1080/2006 al Parlamentului European și al Consiliului din 5 iulie 2006 privind Fondul European de Dezvoltare Regională (2), în special articolul 7 alineatul (2) paragraful al doilea și articolul 13 paragraful al doilea,

întrucât:

(1) Regulamentul (CE) nr. 1083/2006 înlocuiește Regulamentul (CE) nr. 1260/1999 al Consiliului din 21 iunie 1999 de stabilire a dispozițiilor generale referitoare la fondurile structurale (3) și Regulamentul (CE) nr. 1080/2006 înlocuiește Regulamentul (CE) nr. 1783/1999 al Parlamentului European și al Consiliului din 12 iulie 1999 privind Fondul European de Dezvoltare Regională (4), ambele regulamente luând în considerare ultimele evoluții din domeniul fondurilor structurale. Prin urmare, este oportun să se stabilească norme noi de punere în aplicare a Regulamentelor (CE) nr. 1080/2006 și (CE) nr. 1083/2006.

(2) Experiența a arătat că cetățenii Uniunii Europene nu sunt suficient de conștienți de rolul Comunității în finanțarea programelor destinate creșterii competitivității economice, creării de locuri de muncă și consolidării coeziunii interne. Este astfel oportun să se prevadă elaborarea unui plan de comunicare care să definească în detaliu acțiunile de informare și de publicitate necesare remedierii acestei lipse de comunicare și de informare. În acest scop, este necesar, de asemenea, să se definească responsabilitățile și rolurile fiecărei părți implicate.

(3) În scopul garantării unei ample diseminări a informațiilor referitoare la posibilitățile de finanțare la nivelul tuturor părților interesate și din motive de transparență, ar trebui definit conținutul minim al acțiunilor de informare necesare pentru a informa potențialii beneficiari cu privire la posibilitățile de finanțare oferite în comun de Comunitate și de statele membre prin intermediul fondurilor. În acest cadru, este necesar, în special, să se dispună publicarea procedurilor pe care potențialii beneficiari trebuie să le urmeze în vederea depunerii unei cereri de finanțare, precum și a criteriilor de selecție aplicate.

(4) Pentru a mări transparența utilizării fondurilor, ar trebui să se publice, în format electronic sau sub altă formă, lista beneficiarilor, denumirea operațiunilor și suma finanțării publice alocate operațiunilor.

(5) Pentru a asigura o mai bună punere în aplicare a acțiunilor de informare convenite și pentru a permite un schimb de informații mai bun între statele membre și Comisie în ceea ce privește strategiile de informare și de publicitate și rezultatele acestora, este necesar să se desemneze persoane de contact responsabile cu acțiunile de informare și de publicitate, care să facă parte din rețelele comunitare adecvate.

(6) În sensul articolelor 37 și 67 din Regulamentul (CE) nr. 1083/2006, este necesar să se stabilească norme și categorii detaliate care să permită statelor membre să prezinte Comisiei informații uniforme cu privire la utilizarea programată a fondurilor, precum și la alocarea cumulativă a fondurilor, pe categorii, pe întreaga durată a unui program și pentru a permite Comisiei să informeze în mod adecvat celelalte instituții și cetățenii Uniunii Europene cu privire la utilizarea fondurilor, inclusiv realizarea obiectivelor stabilite la articolul 9 alineatul (3) din Regulamentul (CE) nr. 1083/2006.

(7) În ceea ce privește articolul 60 din Regulamentul (CE) nr. 1083/2006 și luând în considerare experiența dobândită, este necesar să se stabilească obligațiile impuse autorităților de gestionare în legătură cu beneficiarii în cursul fazei premergătoare selecției și aprobării operațiunilor care urmează să primească finanțare, cu privire la aspectele care trebuie urmărite în cadrul verificărilor cheltuielilor declarate de către beneficiari, inclusiv verificările administrative ale cererilor de rambursare și verificările la fața locului și cu privire la condițiile care trebuie respectate în cazul în care verificările la fața locului sunt realizate prin eșantionare.

(8) De asemenea, este necesar să se stabilească în detaliu informațiile care trebuie incluse în înregistrările contabile ale operațiunilor, precum și cele care trebuie păstrate ca date privind punerea în aplicare, pe care autoritățile de gestionare trebuie să le înregistreze, să le stocheze și să le transmită Comisiei la cererea acesteia.

(9) Pentru a permite un control adecvat al cheltuielilor efectuate în cadrul programelor operaționale, este necesar să se stabilească criteriile pe care o pistă de audit trebuie să le îndeplinească pentru a fi considerată suficientă.

(10) Controlul operațiunilor este efectuat sub responsabilitatea autorității de audit. În vederea asigurării unor controale cu o sferă și o eficiență adecvate, care să fie efectuate în conformitate cu aceleași norme în toate statele membre, este necesar să se stabilească condițiile pe care aceste controale trebuie să le respecte.

(11) În ceea ce privește eșantionarea operațiunilor care urmează să fie controlate, experiența a demonstrat că este necesar să se stabilească, în detaliu, regulile pe care autoritatea de audit trebuie să le respecte pentru a stabili ori a aproba metoda de eșantionare, inclusiv anumite criterii tehnice care trebuie aplicate în cazul unui eșantion statistic aleatoriu și factorii care trebuie luați în considerare în cazul unui eșantion suplimentar.

(12) În scopul simplificării și armonizării normelor privind elaborarea și prezentarea strategiei de audit, raportului anual de control și declarațiilor de încheiere, care intră în sfera de competență a autorității de audit în temeiul articolului 62 din Regulamentul (CE) nr. 1083/2006, este oportun să se stabilească în detaliu conținutul acestor documente și să se precizeze natura și calitatea informațiilor pe care acestea se bazează.

(13) Pentru a garanta o aplicare optimă a articolului 90 din Regulamentul (CE) nr. 1083/2006 cu privire la disponibilitatea documentelor și la dreptul de acces al Curții de Conturi și al Comisiei la ansamblul de documente justificative privind cheltuielile, auditurile și controalele, autoritățile de gestionare trebuie să asigure că informațiile privind identitatea și localizarea organismelor care dețin documentele justificative sunt ușor accesibile și că documentele respective sunt furnizate imediat unei liste minime de persoane și organisme. Este necesar să se stabilească, în acest scop, care suporturi de date pot fi considerate ca general acceptate pentru păstrarea acestor documente. În acest sens, autoritățile naționale trebuie să stabilească procedurile necesare pentru garantarea conformității documentelor păstrate cu originalele, după caz, și fiabilitatea acestora în procesele de audit și de control.

(14) Pentru armonizarea normelor cu privire la certificarea cheltuielilor și la pregătirea cererilor de plată, este necesar să se definească conținutul certificatelor respective și al cererilor și să se specifice natura și calitatea informațiilor pe care acestea se bazează. Este necesar să se stabilească proceduri detaliate pentru păstrarea, în conformitate cu articolul 61 litera (f) din Regulamentul (CE) nr. 1083/2006, a unei contabilități a sumelor care trebuie recuperate și a sumelor retrase în urma anulării integrale sau parțiale a contribuției la o operațiune și pentru informarea Comisiei.

(15) În conformitate cu articolul 71 din Regulamentul (CE) nr. 1083/2006, statele membre transmit Comisiei, înainte de prezentarea primei cereri de plată intermediară sau la doisprezece luni de la adoptarea fiecărui program operațional, o descriere a sistemelor de gestionare și control, un raport care prezintă rezultatele unei evaluări a punerii în aplicare a sistemelor și un aviz privind conformitatea acestora cu dispozițiile referitoare la sistemele de gestionare și de control ale respectivului regulament. Dat fiind că aceste documente sunt printre principalele elemente pe care se bazează Comisia, în contextul gestionării în comun a bugetului comunitar, pentru a se asigura că statele membre folosesc ajutorul financiar respectiv în conformitate cu normele și principiile aplicabile care sunt necesare pentru protejarea intereselor financiare ale Comunității, este necesar să se precizeze în detaliu informațiile pe care documentele în cauză trebuie să le cuprindă, precum și elementele care stau la baza evaluării și a avizului.

(16) Programele operaționale care beneficiază de o finanțare în cadrul obiectivului de cooperare teritorială europeană, prevăzut la articolul 3 din Regulamentul (CE) nr. 1083/2006, sunt prezentate de către două sau mai multe state membre și au caracteristici care sunt definite de Regulamentul (CE) nr. 1080/2006. Prin urmare, este oportun să se stabilească informațiile specifice pe care trebuie să le conțină descrierea sistemului de gestionare și de control al acestor programe.

(17) Articolul 74 din Regulamentul (CE) nr. 1083/2006 prevede, printre altele, că, pentru programele operaționale pentru care totalul cheltuielilor publice eligibile nu depășește 750 milioane EUR și pentru care nivelul de cofinanțare comunitară nu depășește 40 % din totalul cheltuielilor publice, un stat membru poate alege să se bazeze în mai mare măsură pe organismele și normele naționale pentru îndeplinirea anumitor funcții legate de cerințele în materie de control și audit. Prin urmare, este necesar să se stabilească verificările și controalele operațiunilor care pot fi efectuate și obligațiile care pot fi executate în conformitate cu normele naționale și de către organismele naționale.

(18) În cadrul responsabilităților de gestionare și control care le revin, statele membre au obligația de a comunica neregularitățile și de a asigura monitorizarea acestora. Modalitățile de executare a acestei obligații au fost stabilite de Regulamentul (CE) nr. 1681/94 al Comisiei din 11 iulie 1994 privind neregularitățile și recuperarea sumelor plătite în mod necorespunzător în cadrul finanțării politicilor structurale, precum și organizarea unui sistem de informare în acest domeniu (5) și de Regulamentul (CE) nr. 1831/94 al Comisiei din 26 iulie 1994 privind neregularitățile și recuperarea sumelor plătite necuvenit în cadrul finanțărilor prin Fondul de coeziune, precum și organizarea unui sistem de informare în acest domeniu (6). Din motive de claritate și în scopul simplificării, este oportun să se integreze aceste modalități de executare în prezentul regulament.

(19) Este oportun să se prevadă rambursarea de către Comisie a cheltuielilor judiciare, în cazul în care aceasta îi solicită unui stat membru să inițieze sau să continue o acțiune în justiție în scopul recuperării sumelor plătite în mod necuvenit în urma unei neregularități, și furnizarea către Comisie a informațiilor necesare care să îi permită să stabilească imputarea pierderii aferente sumelor care nu pot fi recuperate în conformitate cu articolul 70 alineatul (2) din Regulamentul (CE) nr. 1083/2006. De asemenea, este oportun să se prevadă contacte regulate între Comisie și statele membre în ceea ce privește neregularitățile, utilizarea informațiilor furnizate în vederea realizării analizelor de risc și a elaborării de rapoarte, precum și transmiterea informațiilor către comitetele competente.

(20) În vederea limitării obligației administrative impuse de sistemul de notificare și garantând în același timp nivelul necesar de informare, statele membre, fără a aduce atingere obligațiilor care decurg direct din articolul 61 litera (f) din Regulamentul (CE) nr. 1083/2006, nu trebuie să aibă obligația de a semnala neregularitățile privind sume care nu depășesc un anumit prag, cu excepția cazului în care Comisia solicită acest lucru în mod expres.

(21) În temeiul Directivei 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (7) și al Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (8), este necesar să se prevadă, în ceea ce privește acțiunile de informare și de publicitate și auditurile și controalele efectuate în conformitate cu prezentul regulament, obligația Comisiei și a statelor membre de a preveni orice divulgare neautorizată a datelor personale și de a bloca orice formă de acces neautorizat la astfel de date, precum și să se stabilească scopul în care Comisia și statele membre pot prelucra astfel de date.

(22) Din motive de siguranță juridică și de egalitate de tratament al tuturor statelor membre, este oportun să se stabilească rata aplicabilă corecției financiare pe care Comisia o poate efectua în cazul în care un stat membru nu își îndeplinește obligația de a menține, în toate regiunile în cauză, nivelul țintă convenit al cheltuielilor structurale publice sau asimilabile în perioada de programare. Din motive de simplificare și de proporționalitate, nu trebuie să se aplice nicio corecție financiară în cazul în care diferența între nivelul țintă convenit și nivelul atins este mai mică sau egală cu 3 % din nivelul țintă convenit (pragul de minimis); din aceleași motive, în cazul în care diferența între cele două niveluri este mai mare de 3 % din nivelul țintă convenit, rata trebuie calculată prin scăderea pragului de minimis.

(23) Utilizarea unor mijloace electronice pentru schimbul de informații și de date financiare duce la o simplificare, o mai mare eficiență și transparență, precum și la o economie de timp. Pentru a exploata din plin aceste avantaje, protejând în același timp siguranța schimburilor, este necesar să se instituie un sistem informatic comun, precum și o listă a documentelor de interes comun pentru Comisie și pentru statele membre. Prin urmare, este necesar să se stabilească formatul fiecărui document și să se prevadă o descriere detaliată a informațiilor pe care aceste documente trebuie să le conțină. Din aceleași motive, ar trebui să se determine funcționarea respectivului sistem informatic în ceea ce privește partea responsabilă cu transferul documentelor către sistem și eventuala actualizare a acestora.

(24) În conformitate cu Directiva 1999/93/CE a Parlamentului European și a Consiliului din 13 decembrie 1999 privind un cadru comunitar pentru semnăturile electronice (9), luând în considerare nivelul de siguranță și de confidențialitate necesar pentru gestiunea financiară a utilizării fondurilor, nivelul actual al cunoștințelor și o analiză a raportului costuri-beneficii, este necesar să se impună utilizarea unei semnături electronice.

(25) Pentru a garanta dezvoltarea rapidă și buna funcționare a sistemului informatic comun, costurile de dezvoltare trebuie finanțate din bugetul Comunităților Europene în temeiul articolului 45 din Regulamentul (CE) nr. 1083/2006, iar costurile pentru interfața cu sistemele informatice naționale, regionale și locale trebuie să fie eligibile pentru o contribuție financiară din cadrul fondurilor în temeiul articolului 46 din respectivul regulament.

(26) Pe baza experienței dobândite în perioada de programare 2000-2006, este necesar să se stabilească în detaliu condițiile pe care instrumentele de inginerie financiară trebuie să le respecte pentru a beneficia de o finanțare în cadrul unui program operațional, fiind înțeles faptul că toate contribuțiile destinate programului operațional și celelalte contribuții publice la instrumentele de inginerie financiară, precum și investițiile efectuate de instrumentele de inginerie financiară în diferite întreprinderi sunt supuse normelor în materie de ajutoare de stat, inclusiv orientările privind ajutoarele de stat destinate să promoveze investițiile în capital de risc în întreprinderi mici și mijlocii (10).

(27) Este necesar să se adopte lista criteriilor care se aplică pentru determinarea zonelor în care cheltuielile pentru locuințe pot fi eligibile pentru o contribuție din Fondul European de Dezvoltare Regională în conformitate cu articolul 7 alineatul (2) din Regulamentul (CE) nr. 1080/2006, precum și lista intervențiilor eligibile. Având în vedere diversitatea situațiilor care caracterizează statele membre respective, este oportun să se întocmească o listă a criteriilor destinate identificării zonelor afectate sau în pericol de deteriorare fizică și de excludere socială, în care investițiile în materie de locuințe pot fi eligibile pentru o cofinanțare. De asemenea, este oportun să se precizeze că, în ceea ce privește locuințele multifamiliale sau locuințele destinate gospodăriilor cu venituri mici sau persoanelor cu nevoi speciale, intervențiile eligibile pentru o cofinanțare trebuie să aibă ca obiectiv renovarea părților comune ale clădirilor rezidențiale multifamiliale sau asigurarea unor locuințe sociale moderne, de calitate, prin investiții în renovarea și schimbarea utilizării clădirilor existente care aparțin autorităților publice sau unor organizații fără scop lucrativ.

(28) Articolul 56 alineatul (4) din Regulamentul (CE) nr. 1083/2006 prevede că normele de eligibilitate a cheltuielilor sunt stabilite la nivel național, sub rezerva excepțiilor prevăzute de regulamentele specifice fiecărui fond. În conformitate cu articolul 13 din Regulamentul (CE) nr. 1080/2006, ar trebui să se stabilească norme comune de eligibilitate a cheltuielilor care să se aplice programelor operaționale care intră sub incidența obiectivului de cooperare teritorială europeană în vederea garantării uniformității normelor aplicabile proiectelor realizate în mai multe state membre. Este oportun să se stabilească, pe baza experienței dobândite în cadrul unor programe similare în perioada de programare 2000-2006, norme comune aferente categoriilor de cheltuieli pentru care este foarte probabil ca normele naționale să difere. În vederea reducerii obligației administrative care le revine beneficiarilor și autorităților responsabile de programe, ratele forfetare aferente cheltuielilor generale ar trebui să fie eligibile în anumite condiții.

(29) Ar trebui abrogate Regulamentele (CE) nr. 1681/94 și (CE) nr. 1831/94, precum și Regulamentele (CE) nr. 1159/2000 al Comisiei din 30 mai 2000 privind acțiunile de informare și publicitate pe care trebuie să le întreprindă statele membre în legătură cu intervențiile fondurilor structurale (11), (CE) nr. 1685/2000 al Comisiei din 28 iulie 2000 de stabilire a normelor de aplicare a Regulamentului (CE) nr. 1260/1999 al Consiliului în ceea ce privește eligibilitatea cheltuielilor în cadrul operațiunilor cofinanțate de fondurile structurale (12), (CE) nr. 438/2001 al Comisiei din 2 martie 2001 de stabilire a normelor detaliate de aplicare a Regulamentului (CE) nr. 1260/1999 al Consiliului privind sistemele de gestionare și control pentru asistența acordată prin fondurile structurale (13), (CE) nr. 448/2001 al Comisiei din 2 martie 2001 de stabilire a normelor de aplicare a Regulamentului (CE) nr. 1260/1999 al Consiliului privind procedura de efectuare a corecțiilor financiare cu privire la ajutorul acordat în cadrul fondurilor structurale (14), (CE) nr. 1386/2002 al Comisiei din 29 iulie 2002 de stabilire a normelor de aplicare a Regulamentului (CE) nr. 1164/94 al Consiliului privind sistemele de gestionare și de control pentru asistența acordată din Fondul de coeziune și procedura de efectuare a corecțiilor financiare (15), (CE) nr. 16/2003 al Comisiei din 6 ianuarie 2003 privind normele de aplicare a Regulamentului (CE) nr. 1164/94 al Consiliului în ceea ce privește eligibilitatea cheltuielilor în cadrul acțiunilor cofinanțate din Fondul de coeziune (16) și (CE) nr. 621/2004 al Comisiei din 1 aprilie 2004 de stabilire a normelor de aplicare a Regulamentului (CE) nr. 1164/94 al Consiliului în ceea ce privește măsurile de informare și publicitate referitoare la activitățile Fondului de coeziune (17).

(30) Măsurile prevăzute în prezentul regulament sunt conforme cu avizul Comitetului de coordonare a fondurilor,

ADOPTĂ PREZENTUL REGULAMENT:

CUPRINS

CAPITOLUL I INTRODUCERE

Articolul 1 Obiect

CAPITOLUL II DISPOZIȚII DE PUNERE ÎN APLICARE A REGULAMENTULUI (CE) NR. 1083/2006

SECȚIUNEA 1 INFORMARE ȘI PUBLICITATE

Articolul 2 Elaborarea planului de comunicare

Articolul 3 Examinarea conformității planului de comunicare

Articolul 4 Punerea în aplicare și monitorizarea planului de comunicare

Articolul 5 Acțiuni de informare destinate potențialilor beneficiari

Articolul 6 Acțiuni de informare destinate beneficiarilor

Articolul 7 Responsabilitățile autorității de gestionare cu privire la acțiunile de informare și de publicitate destinate publicului

Articolul 8 Responsabilitățile beneficiarilor cu privire la acțiunile de informare și de publicitate destinate publicului

Articolul 9 Caracteristici tehnice ale acțiunilor de informare și de publicitate privind operațiunea

Articolul 10 Rețea și schimb de experiență

SECȚIUNEA 2 INFORMAȚII PRIVIND UTILIZAREA FONDURILOR

Articolul 11 Defalcarea indicativă a utilizării fondurilor

SECȚIUNEA 3 SISTEME DE GESTIONARE ȘI DE CONTROL

Articolul 12 Organisme intermediare

Articolul 13 Autoritatea de gestionare

Articolul 14 Contabilitate

Articolul 15 Pistă de audit

Articolul 16 Controale ale operațiunilor

Articolul 17 Eșantionare

Articolul 18 Documente prezentate de autoritatea de audit

Articolul 19 Disponibilitatea documentelor

Articolul 20 Documente prezentate de autoritatea de certificare

Articolul 21 Descrierea sistemelor de gestionare și de control

Articolul 22 Informații privind autoritatea de gestionare, autoritatea de certificare și organismele intermediare

Articolul 23 Informații privind autoritatea de audit și organismele care realizează audituri și controale

Articolul 24 Descrierea sistemelor de gestionare și de control care intră sub incidența obiectivului de cooperare teritorială europeană

Articolul 25 Evaluarea sistemelor de gestionare și de control

Articolul 26 Derogări privind programele operaționale prevăzute la articolul 74 din Regulamentul (CE) nr. 1083/2006

SECȚIUNEA 4 NEREGULARITĂȚI

Articolul 27 Definiții

Articolul 28 Notificare inițială – Derogări

Articolul 29 Situații de urgență

Articolul 30 Notificarea procedurii de urmărire – Nerecuperare

Articolul 31 Transmiterea pe cale electronică

Articolul 32 Rambursarea cheltuielilor judiciare

Articolul 33 Contacte cu statele membre

Articolul 34 Utilizarea informațiilor

Articolul 35 Transmiterea de informații comitetelor

Articolul 36 Neregularități sub pragul de notificare

SECȚIUNEA 5 DATE CU CARACTER PERSONAL

Articolul 37 Protecția datelor cu caracter personal

SECȚIUNEA 6 CORECȚIA FINANCIARĂ PENTRU NERESPECTAREA PRINCIPIULUI ADIȚIONALITĂȚII

Articolul 38 Nivelul corecției financiare

SECȚIUNEA 7 SCHIMBUL ELECTRONIC DE DATE

Articolul 39 Sistemul informatic pentru schimbul de date

Articolul 40 Conținutul sistemului informatic pentru schimbul de date

Articolul 41 Funcționarea sistemului informatic pentru schimbul de date

Articolul 42 Transmiterea datelor prin sistemul informatic pentru schimbul de date

SECȚIUNEA 8 INSTRUMENTE DE INGINERIE FINANCIARĂ

Articolul 43 Dispoziții generale aplicabile tuturor instrumentelor de inginerie financiară

Articolul 44 Dispoziții suplimentare aplicabile fondurilor de participare

Articolul 45 Dispoziții suplimentare aplicabile instrumentelor de inginerie financiară altele decât fondurile de participare și fondurile de dezvoltare urbană

Articolul 46 Dispoziții suplimentare aplicabile fondurilor de dezvoltare urbană

CAPITOLUL III DISPOZIȚII DE PUNERE ÎN APLICARE A REGULAMENTULUI (CE) NR. 1080/2006

SECȚIUNEA 1 ELIGIBILITATEA CHELTUIELILOR PENTRU LOCUINȚE

Articolul 47 Intervenții în domeniul locuințelor

SECȚIUNEA 2 NORME DE ELIGIBILITATE APLICABILE PROGRAMELOR OPERAȚIONALE CARE INTRĂ SUB INCIDENȚA OBIECTIVULUI DE COOPERARE TERITORIALĂ EUROPEANĂ

Articolul 48 Norme de eligibilitate a cheltuielilor

Articolul 49 Cheltuieli financiare și costuri de garanție

Articolul 50 Cheltuieli ale autorităților publice în legătură cu punerea în aplicare a operațiunilor

Articolul 51 Contribuții în natură

Articolul 52 Cheltuieli generale

Articolul 53 Amortizări

CAPITOLUL IV DISPOZIȚII FINALE

Articolul 54 Abrogare

Articolul 55 Intrare în vigoare

LISTA ANEXELOR

Anexa I: Reguli de bază pentru crearea emblemei și indicarea culorilor standard

Anexa II: Clasificarea intervențiilor fondurilor structurale pentru perioada 2007-2013

Partea A: Coduri pe dimensiune

Partea B: Defalcare orientativă a contribuției comunitare pe categorii în cadrul programului operațional

Partea C: Defalcare cumulată a sumelor alocate din contribuția comunitară pe categorii (rapoarte de execuție anuale și finale)

Anexa III: Lista datelor privind operațiunile care trebuie comunicate la cerere Comisiei, în scopul controalelor documentare și la fața locului în temeiul articolului 14

Anexa IV: Parametri tehnici pentru eșantionarea statistică aleatorie care trebuie realizată în temeiul articolului 17 (Eșantionare) din prezentul regulament

Anexa V: Model de strategie de audit în temeiul articolului 62 alineatul (1) litera (c) din Regulamentul (CE) nr. 1083/2006

Anexa VI: Model de raport anual de control în conformitate cu articolul 62 alineatul (1) litera (d) punctul (i) din Regulamentul (CE) nr. 1083/2006 al Consiliului și articolul 18 alineatul (2) din prezentul regulament

Anexa VII: Model de aviz anual în conformitate cu articolul 62 alineatul (1) litera (d) punctul (ii) din Regulamentul (CE) nr. 1083/2006 al Consiliului și articolul 18 alineatul (2) din prezentul regulament

Anexa VIII: Model de raport de control final și de declarație de încheiere privind programele operaționale în conformitate cu articolul 62 alineatul (1) litera (e) din Regulamentul (CE) nr. 1083/2006 al Consiliului și articolul 18 alineatul (3) din prezentul regulament

Partea A: Model de raport de control final

Partea B: Declarație de încheiere

Anexa IX: Model de declarație referitoare la încheierea parțială a unui program operațional în conformitate cu articolul 18 alineatul (5) din prezentul regulament

Anexa X: Certificat și declarație de cheltuieli și cerere de plată

Anexa XI: Declarație anuală privind sumele retrase și recuperate și privind recuperările în curs, în conformitate cu articolul 20 alineatul (2) din prezentul regulament

Anexa XII: Descrierea sistemelor de gestionare și de control

Anexa XIII: Model de aviz emis în conformitate cu articolul 71 alineatul (2) din Regulamentul (CE) nr. 1083/2006 al Consiliului și cu articolul 25 din prezentul regulament referitor la conformitatea sistemelor de gestionare și de control

Anexa XIV: Model de declarație de cheltuieli în vederea unei încheieri parțiale

Anexa XV: Tabel financiar privind cadrul strategic național de referință (CSNR) – alocație anuală indicativă per fond și per program operațional (PO)

Anexa XVI: Planuri de finanțare a programului operațional

Anexa XVII: Previziuni ale posibilelor cereri de plată

Anexa XVIII: Rapoarte anuale și finale

Anexa XIX: Verificarea adiționalității obiectivului de convergență pentru 2007-2013 – verificare ex ante

Anexa XX: Date structurale privind proiectele majore care trebuie codificate

Anexa XXI: Proiect major – Cerere de confirmare a finanțării în temeiul articolelor 39-41 din Regulamentul (CE) nr. 1083/2006 – Fondul European de Dezvoltare Regională/Fondul de coeziune – Investiții în infrastructură

Anexa XXII: Proiect major – Cerere de confirmare a finanțării în temeiul articolelor 39-41 din Regulamentul (CE) nr. 1083/2006 – Fondul European de Dezvoltare Regională/Fondul de coeziune – Investiție productivă

Anexa XXIII: Date privind participanții la operațiunile FSE pe priorități

CAPITOLUL I

INTRODUCERE

Articolul 1

Obiect

Prezentul regulament stabilește normele de punere în aplicare a Regulamentului (CE) nr. 1083/2006 și a Regulamentului (CE) nr. 1080/2006 în ceea ce privește:

(a) informarea și publicitatea;

(b) informațiile privind utilizarea fondurilor;

(c) sistemele de gestionare și de control;

(d) neregularitățile;

(e) datele personale;

(f) corecțiile financiare pentru nerespectarea principiului adiționalității;

(g) schimbul de date pe cale electronică;

(h) instrumentele de inginerie financiară;

(i) eligibilitatea cheltuielilor pentru locuințe;

(j) eligibilitatea programelor operaționale care intră sub incidența obiectivului de cooperare teritorială europeană prevăzut la articolul 3 alineatul (2) litera (c) din Regulamentul (CE) nr. 1083/2006.

CAPITOLUL II

DISPOZIȚII DE PUNERE ÎN APLICARE A REGULAMENTULUI (CE) NR. 1083/2006

Secțiunea 1

Informare și publicitate

Articolul 2

Elaborarea planului de comunicare

(1) Se stabilește un plan de comunicare, precum și orice modificare semnificativă a acestuia, de către autoritatea de gestionare, pentru programul operațional pentru care este responsabilă, sau de către statul membru, pentru toate sau mai multe programe operaționale cofinanțate din Fondul European de Dezvoltare Regională (FEDR), Fondul Social European (FSE) sau Fondul de coeziune.

(2) Planul de comunicare cuprinde cel puțin elementele următoare:

(a) obiectivele și grupurile țintă;

(b) strategia și conținutul acțiunilor de informare și de publicitate destinate potențialilor beneficiari, beneficiarilor și publicului, care trebuie întreprinse de statul membru sau de autoritatea de gestionare, având în vedere valoarea adăugată a sprijinului comunitar la nivel național, regional și local;

(c) bugetul orientativ necesar punerii în aplicare a planului;

(d) serviciile administrative sau organismele responsabile cu realizarea acțiunilor de informare și de publicitate;

(e) modalitățile de evaluare a acțiunilor de informare și de publicitate cu privire la vizibilitatea și notorietatea programelor operaționale și ale rolului Comunității.

Articolul 3

Examinarea conformității planului de comunicare

Statul membru sau autoritatea de gestionare prezintă Comisiei planul de comunicare, în termen de patru luni de la data adoptării programului operațional sau, în cazul în care planul de comunicare vizează două sau mai multe programe operaționale, de la data adoptării celui mai recent program operațional.

În cazul în care Comisia nu formulează observații în termen de două luni de la primirea planului de comunicare, se consideră că planul este conform cu dispozițiile articolului 2 alineatul (2).

În cazul în care Comisia formulează observații în termen de două luni de la primirea planului de comunicare, statul membru sau autoritatea de gestionare transmite Comisiei un plan de comunicare revizuit în termen de două luni.

În cazul în care Comisia nu formulează alte observații în termen de două luni de la prezentarea planului de comunicare revizuit, se consideră că planul poate fi pus în aplicare.

După caz, statul membru sau autoritatea de gestionare inițiază activitățile de informare și de publicitate prevăzute la articolele 5, 6 și 7, chiar dacă versiunea finală a planului de comunicare nu este disponibilă încă.

Articolul 4

Punerea în aplicare și monitorizarea planului de comunicare

(1) Autoritatea de gestionare informează comitetul de monitorizare al fiecărui program operațional cu privire la următoarele elemente:

(a) planul de comunicare și evoluția punerii sale în aplicare;

(b) acțiunile de informare și de publicitate realizate;

(c) mijloacele de comunicare utilizate.

Autoritatea de gestionare prezintă comitetului de monitorizare exemple de astfel de acțiuni.

(2) Rapoartele anuale și raportul final de execuție a programului operațional, prevăzute la articolul 67 din Regulamentul (CE) nr. 1083/2006, conțin:

(a) exemple de acțiuni de informare și de publicitate cu privire la programul operațional realizate în cadrul punerii în aplicare a planului de comunicare;

(b) dispozițiile privind anumite acțiuni de informare și de publicitate, prevăzute la articolul 7 alineatul (2) litera (d), inclusiv, după caz, adresa electronică la care datele sunt disponibile;

(c) conținutul principalelor modificări aduse planului de comunicare.

Raportul anual de execuție pentru anul 2010 și raportul final de execuție conțin un capitol consacrat evaluării rezultatelor acțiunilor de informare și de publicitate cu privire la vizibilitatea și notorietatea programelor operaționale și a rolului Comunității, în conformitate cu dispozițiile articolului 2 alineatul (2) litera (e).

(3) Mijloacele utilizate pentru punerea în aplicare, monitorizarea și evaluarea planului de comunicare sunt proporționale cu acțiunile de informare și de publicitate definite în planul de comunicare.

Articolul 5

Acțiuni de informare destinate potențialilor beneficiari

(1) Autoritatea de gestionare asigură, în conformitate cu planul de comunicare, că programul operațional este difuzat la scară largă, specificându-se contribuțiile financiare din fondurile respective și că acest program este accesibil tuturor părților interesate.

În afară de aceasta, autoritatea de gestionare se asigură că informațiile privind posibilitățile de finanțare oferite de intervenția în comun a Comunității și a statului membru în cadrul programului operațional sunt difuzate la scară cât mai largă.

(2) Autoritatea de gestionare furnizează potențialilor beneficiari informații clare și detaliate privind cel puțin:

(a) condițiile de eligibilitate care trebuie îndeplinite pentru a putea beneficia de o finanțare în cadrul unui program operațional;

(b) o descriere a procedurilor de examinare a cererilor de finanțare și a termenelor aferente;

(c) criteriile de selecție a operațiunilor care urmează să fie finanțate;

(d) persoanele de contact care, la nivel național, regional sau local, pot furniza informații cu privire la programele operaționale.

De asemenea, autoritatea de gestionare informează potențialii beneficiari cu privire la publicarea prevăzută la articolul 7 alineatul (2) litera (d).

(3) Autoritatea de gestionare asociază acțiunilor de informare și de publicitate, în conformitate cu legislația și practicile naționale, cel puțin unul dintre următoarele organisme, care pot asigura o difuzare la scară largă a informațiilor enumerate la alineatul (2):

(a) autoritățile naționale, regionale și locale, precum și agențiile de dezvoltare;

(b) asociațiile profesionale;

(c) partenerii economici și sociali;

(d) organizațiile neguvernamentale;

(e) organizațiile care reprezintă mediile de afaceri;

(f) centrele de informare cu privire la Europa și reprezentanțele Comisiei în statele membre;

(g) instituțiile de învățământ.

Articolul 6

Acțiuni de informare destinate beneficiarilor

Autoritatea de gestionare informează beneficiarii cu privire la faptul că acceptarea unei finanțări este sinonimă cu acceptarea includerii lor în lista beneficiarilor publicată în conformitate cu articolul 7 alineatul (2) litera (d).

Articolul 7

Responsabilitățile autorității de gestionare cu privire la acțiunile de informare și de publicitate destinate publicului

(1) Autoritatea de gestionare asigură că acțiunile de informare și de publicitate sunt realizate în conformitate cu planul de comunicare și au ca obiectiv o acoperire mediatică cât mai largă, prin diferite forme și metode de comunicare la nivelul teritorial adecvat.

(2) Autoritatea de gestionare este responsabilă cel puțin cu organizarea următoarelor acțiuni de informare și de publicitate:

(a) o acțiune amplă de informare, care să facă publică lansarea unui program operațional, chiar dacă versiunea finală a planului de comunicare nu este disponibilă încă;

(b) cel puțin o acțiune amplă de informare pe an, astfel cum se specifică în planul de comunicare, care să prezinte realizările programului (programelor) operațional(e), inclusiv, după caz, proiectele mari;

(c) arborarea steagului Uniunii Europene timp de o săptămână, de la data de 9 mai, în fața sediului fiecărei autorități de gestionare;

(d) publicarea, pe cale electronică sau de alt tip, a listei beneficiarilor, a denumirii operațiunilor și a sumei finanțării publice alocate operațiunilor.

Nu se menționează numele participanților la operațiunile FSE.

Articolul 8

Responsabilitățile beneficiarilor cu privire la acțiunile de informare și de publicitate destinate publicului

(1) Beneficiarul are obligația de a informa publicul cu privire la asistența financiară care îi este alocată din fonduri, în conformitate cu măsurile prevăzute la alineatele (2)-(4).

(2) Beneficiarul afișează o placă explicativă permanentă, vizibilă și de mari dimensiuni, în termen de cel mult șase luni de la finalizarea oricărei operațiuni care respectă următoarele condiții:

(a) participarea publică totală la operațiune depășește 500 000 EUR;

(b) operațiunea constă în achiziționarea unui obiect fizic sau în finanțarea unor lucrări de infrastructură sau de construcții.

Pe placă se indică tipul și denumirea operațiunii, precum și informațiile menționate la articolul 9. Aceste informații ocupă cel puțin 25 % din suprafața plăcii.

(3) Pe durata realizării operațiunilor, beneficiarul montează un panou informativ la locul desfășurării operațiunilor care îndeplinesc următoarele condiții:

(a) participarea publică totală la operațiune depășește 500 000 EUR;

(b) operațiunea constă în finanțarea unor lucrări de infrastructură sau de construcții.

Elementele prevăzute la articolul 9 ocupă cel puțin 25 % din suprafața panoului.

După finalizarea operațiunii, panoul este înlocuit cu placa explicativă permanentă prevăzută la alineatul (2).

(4) În cazul în care o operațiune beneficiază de o finanțare în cadrul unui program operațional cofinanțat din FSE și, după caz, dacă o operațiune beneficiază de o finanțare din FEDR sau din Fondul de coeziune, beneficiarul se asigură că participanții la operațiune au fost informați cu privire la finanțarea respectivă.

Beneficiarul arată în mod clar faptul că operațiunea pe care o realizează a fost selectată în cadrul unui program operațional cofinanțat din FSE, din FEDR sau din Fondul de coeziune.

Orice document privind o astfel de operațiune, inclusiv orice certificat de participare sau alt tip de certificat, cuprinde o mențiune a faptului că programul operațional a fost cofinanțat din FSE sau, după caz, din FEDR sau din Fondul de coeziune.

Articolul 9

Caracteristici tehnice ale acțiunilor de informare și de publicitate privind operațiunea

Toate acțiunile de informare și de publicitate destinate beneficiarilor, potențialilor beneficiari și publicului cuprind următoarele elemente:

(a) emblema Uniunii Europene, în conformitate cu standardele grafice din anexa I, și o trimitere la Uniunea Europeană;

(b) indicarea fondului în cauză: (i) pentru FEDR: Fondul European de Dezvoltare Regională; (ii) pentru Fondul de coeziune: Fondul de coeziune; (iii) pentru FSE: Fondul Social European;

(c) o mențiune, aleasă de autoritatea de gestionare, prin care se subliniază valoarea adăugată a intervenției comunitare, de preferință „Investim în viitorul dumneavoastră”. Dispozițiile literelor (b) și (c) nu se aplică în cazul obiectelor promoționale de mici dimensiuni.

Articolul 10

Rețea și schimb de experiență

(1) Fiecare autoritate de gestionare desemnează persoanele de contact responsabile cu informarea și publicitatea și informează Comisia cu privire la aceasta. De asemenea, statele membre pot desemna o singură persoană de contact pentru toate programele operaționale.

(2) Pot fi instituite rețele comunitare alcătuite din persoane desemnate în conformitate cu alineatul (1) pentru a asigura schimbul de bune practici, inclusiv de rezultate ale punerii în aplicare a planului de comunicare, și schimbul de experiență în ceea ce privește realizarea acțiunilor de informare și de publicitate prevăzute la prezenta secțiune.

(3) Schimburile de experiență în materie de informare și publicitate pot beneficia de o finanțare în cadrul asistenței tehnice prevăzute la articolul 45 din Regulamentul (CE) nr. 1083/2006.

Secțiunea 2

Informații privind utilizarea fondurilor

Articolul 11

Defalcarea indicativă a utilizării fondurilor

(1) Statele membre prezintă Comisiei defalcarea indicativă, pe categorii, a utilizării programate a fondurilor la nivelul programului operațional, prevăzută la articolul 37 alineatul (1) litera (d) din Regulamentul (CE) nr. 1083/2006 și articolul 12 alineatul (5) din Regulamentul (CE) nr. 1080/2006, în conformitate cu părțile A și B din anexa II la prezentul regulament.

(2) Rapoartele anuale și finale de punere în aplicare, prevăzute la articolul 67 din Regulamentul (CE) nr. 1083/2006, conțin informații actualizate, la nivelul programului operațional, privind contribuția cumulată a fondurilor, pe categorii, la operațiunile selectate în cadrul programului operațional, de la începutul programului operațional și prezentate pentru fiecare combinație de coduri, în conformitate cu părțile A și C din anexa II la prezentul regulament.

(3) Comisia utilizează datele furnizate de statele membre în conformitate cu alineatele (1) și (2) exclusiv în scop informativ.

Secțiunea 3

Sisteme de gestionare și de control

Articolul 12

Organisme intermediare

În cazul în care un organism intermediar îndeplinește una sau mai multe din sarcinile care îi revin autorității de gestionare sau autorității de certificare, modalitățile convenite sunt consemnate formal, în scris.

Dispozițiile prezentului regulament cu privire la autoritatea de gestionare și autoritatea de certificare se aplică organismului intermediar.

Articolul 13

Autoritatea de gestionare

(1) În sensul selectării și aprobării operațiunilor în conformitate cu articolul 60 litera (a) din Regulamentul (CE) nr. 1083/2006, autoritatea de gestionare se asigură că beneficiarii sunt informați cu privire la condițiile specifice privind produsele sau serviciile care urmează să fie furnizate în cadrul operațiunii, la planul de finanțare, la termenul de execuție, precum și la datele financiare și alte informații care urmează să fie păstrate și transmise.

Înainte de a lua o decizie de aprobare, autoritatea de gestionare verifică dacă beneficiarul are capacitatea de a îndeplini aceste condiții.

(2) Verificările pe care autoritatea de gestionare trebuie să le efectueze în conformitate cu articolul 60 litera (b) din Regulamentul (CE) nr. 1083/2006 vizează aspectele administrative, financiare, tehnice și fizice ale operațiunilor, după caz.

Verificările stabilesc veridicitatea cheltuielilor declarate, furnizarea produselor sau serviciilor în cauză în conformitate cu decizia de aprobare (verificarea serviciului furnizat), exactitatea cererilor de rambursare prezentate de către beneficiar și conformitatea operațiunilor și a cheltuielilor cu normele comunitare și naționale. Acestea cuprind proceduri destinate evitării dublei finanțări a cheltuielilor prin alte programe comunitare sau naționale și pentru alte perioade de programare.

Verificările cuprind următoarele proceduri:

(a) verificări administrative privind fiecare cerere de rambursare prezentată de beneficiari;

(b) verificări la fața locului ale operațiunilor.

(3) În cazul în care verificările la fața locului prevăzute la alineatul (2) litera (b) sunt efectuate prin eșantionare pentru un program operațional, autoritatea de gestionare păstrează un registru care descrie și justifică metoda de eșantionare și indică operațiunile și tranzacțiile selectate în scopul verificărilor.

Autoritatea de gestionare stabilește dimensiunea eșantionului astfel încât să obțină o garanție satisfăcătoare cu privire la legalitatea și regularitatea tranzacțiilor subiacente, luând în considerare nivelul de risc identificat pentru tipul de beneficiari și de operațiuni în cauză. Autoritatea reexaminează metoda de eșantionare anual.

(4) Autoritatea de gestionare stabilește standarde și proceduri scrise în scopul verificărilor efectuate în conformitate cu alineatul (2) și, pentru fiecare verificare, consemnează activitățile efectuate, data și rezultatele verificării și măsurile luate cu privire la neregularitățile constatate.

(5) În cazul în care autoritatea de gestionare are, de asemenea, calitatea de beneficiar în cadrul programului operațional, dispozițiile privind verificările de la alineatele (2), (3) și (4) garantează o separare adecvată a funcțiilor în conformitate cu articolul 58 litera (b) din Regulamentul (CE) nr. 1083/2006.

Articolul 14

Contabilitate

(1) Documentele contabile aferente operațiunilor și datele privind punerea în aplicare prevăzute la articolul 60 litera (c) din Regulamentul (CE) nr. 1083/2006 cuprind informațiile enumerate în anexa III la prezentul regulament.

Autoritățile de gestionare, de certificare și de audit și organismele prevăzute la articolul 62 alineatul (3) din Regulamentul (CE) nr. 1083/2006 au acces la aceste informații.

(2) La cererea scrisă a Comisiei, statul membru îi comunică acesteia informațiile prevăzute la alineatul (1) în termen de cincisprezece zile lucrătoare de la primirea cererii sau în orice alt termen convenit, în scopul realizării controalelor documentare și a controalelor la fața locului.

Articolul 15

Pistă de audit

În sensul articolului 60 litera (f) din Regulamentul (CE) nr. 1083/2006, o pistă de audit este considerată adecvată în cazul în care, pentru programul operațional în cauză, aceasta îndeplinește următoarele criterii:

(a) permite stabilirea unei apropieri între, pe de o parte, sumele globale certificate Comisiei și, pe de altă parte, documentele contabile și justificative detaliate de care dispun autoritatea de certificare, autoritatea de gestionare, organismele intermediare și beneficiarii în ceea ce privește operațiunile cofinanțate în cadrul programului operațional;

(b) permite verificarea plății participării publice către beneficiar;

(c) permite verificarea aplicării criteriilor de selecție stabilite de comitetul de monitorizare a programului operațional;

(d) conține, pentru fiecare operațiune, după caz, caietul de sarcini și planul de finanțare, documentele privind acordarea ajutorului, documentele privind procedurile de achiziții publice, rapoartele de activitate și rapoartele privind verificările, auditurile și controalele realizate.

Articolul 16

Controale ale operațiunilor

(1) Controalele prevăzute la articolul 62 alineatul (1) litera (b) din Regulamentul (CE) nr. 1083/2006 se efectuează pentru fiecare perioadă de douăsprezece luni începând de la 1 iulie 2008 pe un eșantion de operațiuni selectate printr-o metodă stabilită sau aprobată de autoritatea de audit în conformitate cu articolul 17 din prezentul regulament.

Controalele sunt efectuate la fața locului, pe baza documentelor și a datelor păstrate de beneficiar.

(2) Controalele permit verificarea îndeplinirii următoarelor condiții:

(a) operațiunea îndeplinește criteriile de selecție ale programului operațional, a fost realizată în conformitate cu decizia de aprobare și îndeplinește toate condițiile care se aplică în ceea ce privește funcționalitatea și utilitatea acesteia sau obiectivele care trebuie realizate;

(b) cheltuielile declarate corespund documentelor contabile și justificative păstrate de beneficiar;

(c) cheltuielile declarate de beneficiar sunt conforme cu normele comunitare și naționale;

(d) participarea publică a fost plătită beneficiarului în conformitate cu articolul 80 din Regulamentul (CE) nr. 1083/2006.

(3) În cazul în care problemele identificate par să aibă un caracter sistemic și, astfel, implică riscuri pentru alte operațiuni din programul operațional, autoritatea de audit asigură că se efectuează o examinare ulterioară, inclusiv alte controale, după caz, pentru a stabili amploarea acestor probleme. Autoritățile responsabile iau măsurile preventive și corective necesare.

(4) În sensul prezentării datelor în tabelele din anexa VI punctul 9 și anexa VIII punctul 9, numai cheltuielile care fac obiectul unui control în conformitate cu alineatul (1) sunt incluse în suma cheltuielilor controlate.

Articolul 17

Eșantionare

(1) Eșantionul de operațiuni care trebuie controlate în fiecare an are la bază, în primul rând, o metodă de eșantionare statistică aleatorie, astfel cum este definită la alineatele (2)-(4). Se pot selecta operațiuni ulterioare pentru a forma un eșantion suplimentar în conformitate cu alineatele (5) și (6).

(2) Metoda utilizată pentru selectarea eșantionului și stabilirea unor concluzii pe baza rezultatelor ia în considerare standardele de audit recunoscute la nivel internațional și este documentată. Autoritatea de audit stabilește metoda de eșantionare statistică ce trebuie aplicată luând în considerare volumul cheltuielilor, numărul și tipul de operațiuni și alte elemente pertinente. Parametrii tehnici ai eșantionului se stabilesc în conformitate cu anexa IV.

(3) Eșantionul care trebuie controlat la fiecare douăsprezece luni este selectat dintre operațiunile pentru care, în cursul anului anterior celui în care s-a transmis Comisiei raportul de control anual prevăzut la articolul 18 alineatul (2), au fost declarate cheltuieli Comisiei pentru programul operațional sau, după caz, pentru programele operaționale care intră sub incidența unui sistem de gestionare și de control comun. Pentru prima perioadă de douăsprezece luni, autoritatea de audit poate decide să regrupeze operațiunile pentru care au fost declarate cheltuieli Comisiei în 2007 și 2008 în vederea utilizării acestora ca bază pentru selecția operațiunilor care urmează să fie controlate.

(4) Autoritatea de audit elaborează concluzii pe baza rezultatelor controalelor cu privire la cheltuielile declarate Comisiei în cursul anului prevăzut la alineatul (3) și le transmite Comisiei în raportul de control anual.

În cazul în care, pentru un program operațional, rata de eroare prevăzută depășește nivelul de materialitate, autoritatea de audit analizează materialitatea și adoptă măsurile necesare, în special prin formularea recomandărilor adecvate pe care le consemnează în raportul anual de control.

(5) Autoritatea de audit reexaminează regulat gradul de acoperire al eșantionului aleatoriu, având în vedere, în special, necesitatea obținerii unui garanții suficiente a declarațiilor care trebuie furnizate la încheierea parțială și finală a fiecărui program operațional.

Autoritatea de audit decide, pe baza unei evaluări competente, dacă este necesar controlul unui eșantion suplimentar al operațiunilor ulterioare pentru a lua în considerare anumiți factori de risc specifici care au fost identificați sau pentru a garanta, pentru fiecare program, un grad de acoperire satisfăcător al diverselor tipuri de operațiuni, de beneficiari, de organisme intermediare și de axe prioritare.

(6) Autoritatea de audit elaborează concluzii pe baza rezultatelor controalelor eșantionului suplimentar și le transmite Comisiei în raportul anual de control.

În cazul în care numărul neregularităților sesizate este ridicat sau au fost sesizate neregularități sistemice, autoritatea de audit analizează semnificația acestora și ia măsurile necesare, în special prin formularea recomandărilor adecvate pe care le consemnează în raportul anual de control.

Rezultatele controalelor eșantionului suplimentar sunt analizate separat de rezultatele eșantionului aleatoriu. În mod deosebit, neregularitățile sesizate în eșantionul suplimentar nu sunt luate în considerare pentru calculul ratei de eroare aferente eșantionului aleatoriu.

Articolul 18

Documente prezentate de autoritatea de audit

(1) Strategia de audit prevăzută la articolul 62 alineatul (1) litera (c) din Regulamentul (CE) nr. 1083/2006 este definită în conformitate cu modelul din anexa V la prezentul regulament. Strategia este actualizată și revizuită anual și, după caz, în cursul anului.

(2) Raportul de control și avizul, prevăzute la articolul 62 alineatul (1) litera (d) din Regulamentul (CE) nr. 1083/2006, se bazează pe auditurile sistemelor și controalele operațiunilor realizate în conformitate cu articolul 62 alineatul (1) literele (a) și (b) din respectivul regulament, în conformitate cu strategia de audit și sunt întocmite în conformitate cu modelele prevăzute în anexele VI și VII la prezentul regulament.

În ceea ce privește programele operaționale care intră sub incidența obiectivului de cooperare teritorială europeană, raportul anual de control și avizul vizează toate statele membre care participă la program.

(3) Declarația de încheiere prevăzută la articolul 62 alineatul (1) litera (e) din Regulamentul (CE) nr. 1083/2006 se bazează pe ansamblul activităților de audit și de control efectuate de autoritatea de audit sau sub responsabilitatea acesteia, în conformitate cu strategia de audit. Declarația de încheiere și raportul de control final se întocmesc în conformitate cu modelul prevăzut în anexa VIII la prezentul regulament.

În ceea ce privește programele operaționale care intră sub incidența obiectivului de cooperare teritorială europeană, declarația de încheiere și raportul de control final vizează toate statele membre care participă la program.

(4) În cazul în care sfera de aplicare a examinării a fost limitată sau nivelul cheltuielilor nejustificate nu permite emiterea unui aviz fără rezerve, fie în cadrul avizului anual prevăzut la articolul 62 alineatul (1) litera (d) din Regulamentul (CE) nr. 1083/2006, fie în cadrul declarației de încheiere prevăzute la litera (e) de la articolul respectiv, autoritatea de audit expune motivele și evaluează amploarea problemei, precum și consecințele financiare ale acesteia.

(5) În caz de încheiere parțială a unui program operațional, declarația privind legalitatea și regularitatea tranzacțiilor cuprinse în declarația de cheltuieli prevăzută la articolul 88 din Regulamentul (CE) nr. 1083/2006 este întocmită de către autoritatea de audit în conformitate cu modelul prevăzut în anexa IX la prezentul regulament și prezentată împreună cu avizul prevăzut la articolul 62 alineatul (1) litera (d) punctul (ii) din Regulamentul (CE) nr. 1083/2006.

Articolul 19

Disponibilitatea documentelor

(1) În sensul articolului 90 din Regulamentul (CE) nr. 1083/2006, autoritatea de gestionare asigură punerea la dispoziție a unui registru în care sunt consemnate identitatea și localizarea organismelor care dețin documentele justificative privind cheltuielile, auditurile și controalele și care conține toate documentele necesare pentru stabilirea unei piste de audit adecvate.

(2) Autoritatea de gestionare se asigură că documentele prevăzute la alineatul (1) sunt puse la dispoziția părților interesate și că extrasele sau copiile acestor documente sunt furnizate, în vederea inspecției, de persoanele și organismele abilitate în acest sens, inclusiv, cel puțin, personalul autorizat al autorității de gestionare, al autorității de certificare, al organismelor intermediare, al autorității de audit și al organismelor prevăzute la articolul 62 alineatul (3) din Regulamentul (CE) nr. 1083/2006, precum și funcționarii autorizați ai Comunității și reprezentanții autorizați ai acestora.

(3) Autoritatea de gestionare păstrează informațiile necesare pentru evaluarea și elaborarea de rapoarte, inclusiv informațiile prevăzute la articolul 14, în ceea ce privește operațiunile prevăzute la articolul 90 alineatul (2) din Regulamentul (CE) nr. 1083/2006 în perioada prevăzută la alineatul (1) litera (a) de la articolul respectiv.

(4) Se consideră că cel puțin următoarele suporturi de date sunt general acceptate în sensul articolului 90 din Regulamentul (CE) nr. 1083/2006:

(a) fotocopii ale documentelor originale;

(b) microfișe ale documentelor originale;

(c) versiuni electronice ale documentelor originale;

(d) documente care nu există decât în format electronic.

(5) Procedura de certificare a conformității documentelor păstrate pe suporturi de date general acceptate cu originalele se stabilește de autoritățile naționale și garantează conformitatea versiunilor păstrate cu prevederile legale naționale, precum și fiabilitatea acestora pentru audit și control.

(6) În cazul în care documentele există numai în format electronic, sistemele informatice utilizate trebuie să fie conforme cu standardele de siguranță recunoscute, care garantează conformitatea documentelor păstrate cu prevederile legale naționale, precum și fiabilitatea acestora pentru audit și control.

Articolul 20

Documente prezentate de autoritatea de certificare

(1) Declarațiile certificate de cheltuieli și cererile de plată prevăzute la articolul 61 litera (a) din Regulamentul (CE) nr. 1083/2006 se întocmesc în formatul prevăzut în anexa X la prezentul regulament și se transmit Comisiei.

(2) Începând din 2008, autoritatea de certificare transmite anual Comisiei, până la 31 martie, o declarație în formatul prevăzut în anexa XI, care precizează, pentru fiecare axă prioritară a programului operațional:

(a) sumele retrase din declarațiile de cheltuieli prezentate în anul anterior în urma anulării totale sau parțiale a contribuției publice la o operațiune;

(b) sumele recuperate care au fost deduse din respectivele declarații de cheltuieli;

(c) sumele de recuperat la data de 31 decembrie a anului anterior, clasificate în funcție de anul de emitere a ordinelor de recuperare.

(3) În scopul de a proceda la încheierea parțială a unui program operațional, autoritatea de certificare transmite Comisiei declarația de cheltuieli prevăzută la articolul 88 din Regulamentul (CE) nr. 1083/2006, întocmită în formatul din anexa XIV la prezentul regulament.

Articolul 21

Descrierea sistemelor de gestionare și de control

(1) Descrierea sistemelor de gestionare și de control ale programelor operaționale, prevăzută la articolul 71 alineatul (1) din Regulamentul (CE) nr. 1083/2006, cuprinde informații privind aspectele prevăzute la articolul 58 din regulamentul respectiv pentru fiecare program operațional, precum și informațiile enumerate la articolele 22 și 23 și, după caz, la articolul 24 din prezentul regulament.

Aceste informații se transmit în conformitate cu modelul prevăzut în anexa XII.

(2) În ceea ce privește programele operaționale care intră sub incidența obiectivului de cooperare teritorială europeană, descrierea sistemelor de gestionare și de control este furnizată de statul membru pe al cărui teritoriu se află autoritatea de gestionare.

Articolul 22

Informații privind autoritatea de gestionare, autoritatea de certificare și organismele intermediare

Statul membru furnizează Comisiei următoarele informații cu privire la autoritatea de gestionare, autoritatea de certificare și fiecare organism intermediar:

(a) o descriere a sarcinilor care le revin;

(b) organigrama fiecărei autorități, repartizarea sarcinilor la nivelul diferitelor servicii sau în cadrul acestora și numărul orientativ de posturi alocate;

(c) procedurile de selecție și de aprobare a operațiunilor;

(d) procedurile de primire, verificare și validare a cererilor de rambursare prezentate de beneficiari, în special normele și procedurile instituite în scopul verificărilor prevăzute la articolul 13, precum și procedurile legate de ordonanțarea, execuția și contabilizarea plăților către beneficiari;

(e) procedurile privind întocmirea și certificarea declarațiilor de cheltuieli, precum și comunicarea acestora către Comisie;

(f) menționarea procedurilor scrise stabilite în sensul literelor (c), (d) și (e);

(g) normele de eligibilitate stabilite de statul membru pentru a fi aplicate programului operațional;

(h) sistemul de păstrare a documentelor contabile detaliate aferente operațiunilor și a datelor privind punerea în aplicare, prevăzute la articolul 14 alineatul (1), în cadrul programului operațional.

Articolul 23

Informații privind autoritatea de audit și organismele care realizează audituri și controale

Statul membru furnizează Comisiei următoarele informații cu privire la autoritatea de audit și organismele prevăzute la articolul 62 alineatul (3) din Regulamentul (CE) nr. 1083/2006:

(a) o descriere a sarcinilor care le revin și a raporturilor dintre acestea, inclusiv, după caz, a raporturilor cu organismul de coordonare prevăzut la articolul 73 alineatul (1) din Regulamentul (CE) nr. 1083/2006;

(b) organigrama autorității de audit și a fiecărui organism care participă la realizarea auditurilor și a controalelor referitoare la programul operațional, care să ilustreze modul în care se garantează independența acestora, numărul aproximativ de posturi alocate, precum și calificările sau experiența necesară;

(c) procedurile de monitorizare a punerii în aplicare a recomandărilor și a măsurilor corective care rezultă din rapoartele de audit și de control;

(d) după caz, procedurile prin care autoritatea de audit supraveghează activitățile organismelor care participă la realizarea auditurilor și controalelor referitoare la programul operațional;

(e) procedurile de întocmire a raportului de control anual și a declarațiilor de încheiere.

Articolul 24

Descrierea sistemelor de gestionare și de control care intră sub incidența obiectivului de cooperare teritorială europeană

Pe lângă informațiile de la articolele 21, 22 și 23, descrierea sistemului de gestionare și de control include modalitățile convenite de statele membre cu scopul de a:

(a) oferi acces autorității de gestionare la toate informațiile care îi sunt necesare pentru a-și exercita atribuțiile care îi revin în temeiul articolului 60 din Regulamentul (CE) nr. 1083/2006 și al articolului 15 din Regulamentul (CE) nr. 1080/2006;

(b) oferi acces autorității de certificare la toate informațiile care îi sunt necesare pentru a-și exercita atribuțiile care îi revin în temeiul articolului 61 din Regulamentul (CE) nr. 1083/2006;

(c) oferi acces autorității de audit la toate informațiile care îi sunt necesare pentru a-și exercita atribuțiile care îi revin în temeiul articolului 62 din Regulamentul (CE) nr. 1083/2006 și al articolului 14 alineatul (2) din Regulamentul (CE) nr. 1080/2006;

(d) asigura respectarea de către statele membre a obligațiilor care le revin în ceea ce privește recuperarea sumelor plătite necorespunzător, în conformitate cu articolul 17 alineatul (2) din Regulamentul (CE) nr. 1080/2006;

(e) asigura legalitatea și regularitatea cheltuielilor efectuate în afara Comunității și care figurează în declarația de cheltuieli, în cazul în care statele membre care participă la un program fac uz de flexibilitatea prevăzută la articolul 21 alineatul (3) din Regulamentul (CE) nr. 1080/2006 pentru a permite autorității de gestionare, autorității de certificare și autorității de audit să își exercite atribuțiile în ceea ce privește cheltuielile efectuate în țările terțe și modalitățile de recuperare a sumelor plătite necorespunzător în caz de neregularitate.

Articolul 25

Evaluarea sistemelor de gestionare și de control

Raportul prevăzut la articolul 71 alineatul (2) din Regulamentul (CE) nr. 1083/2006 se bazează pe o examinare a descrierii sistemelor, a documentelor relevante referitoare la sisteme și a sistemului de păstrare a documentelor contabile și a datelor privind punerea în aplicare a operațiunilor, precum și pe interviurile realizate cu personalul principalelor organisme, pe care autoritatea de audit sau orice alt organism responsabil cu întocmirea raportului le consideră importante pentru completarea, clarificarea sau verificarea informațiilor.

Avizul prevăzut la articolul 71 alineatul (2) din Regulamentul (CE) nr. 1083/2006 se întocmește în conformitate cu modelul din anexa XIII la prezentul regulament.

În cazul în care sistemele de gestionare și de control în cauză sunt în mod esențial identice cu cele instituite pentru o intervenție aprobată în temeiul Regulamentului (CE) nr. 1260/1999, se pot lua în considerare rezultatele auditurilor realizate de către auditorii naționali și comunitari cu privire la aceste sisteme în vederea întocmirii raportului și a avizului prevăzute la articolul 71 alineatul (2) din Regulamentul (CE) nr. 1083/2006.

Articolul 26

Derogări privind programele operaționale prevăzute la articolul 74 din Regulamentul (CE) nr. 1083/2006

(1) Alineatele (2)-(5) din prezentul articol se aplică programelor operaționale pentru care un stat membru a exercitat opțiunea prevăzută la articolul 74 alineatul (2) primul paragraf din Regulamentul (CE) nr. 1083/2006.

(2) Organismul național prevăzut la articolul 74 alineatul (2) din Regulamentul (CE) nr. 1083/2006 efectuează verificările prevăzute la articolul 13 alineatul (2) din prezentul regulament.

(3) Controalele operațiunilor prevăzute la articolul 62 alineatul (1) litera (b) din Regulamentul (CE) nr. 1083/2006 se realizează în conformitate cu procedurile naționale. Articolele 16 și 17 din prezentul regulament nu se aplică în cazul acestor controale.

(4) Articolul 18 alineatele (2)-(5) din prezentul regulament se aplică mutatis mutandis întocmirii documentelor eliberate de organismul național prevăzut la articolul 74 alineatul (2) din Regulamentul (CE) nr. 1083/2006.

(5) Raportul anual de control și avizul anual se întocmesc în conformitate cu modelele din anexele VI și VII la prezentul regulament.

Organismul național prevăzut la articolul 74 alineatul (2) din Regulamentul (CE) nr. 1083/2006 execută obligațiile prevăzute la articolul 20 alineatul (2) din prezentul regulament.

Declarația de cheltuieli se întocmește în conformitate cu modelele din anexele X și XIV la prezentul regulament.

(6) Informațiile care trebuie să se regăsească în descrierea sistemelor de gestionare și de control prevăzute la articolul 21 alineatul (1), la articolele 22 și 23 din prezentul regulament cuprind, după caz, informațiile privind organismele naționale prevăzute la articolul 74 alineatul (2) din Regulamentul (CE) nr. 1083/2006.

Secțiunea 4

Neregularități

Articolul 27

Definiții

În sensul prezentei secțiuni, se înțelege prin:

(a) „agent economic”, orice persoană fizică sau juridică, precum și celelalte entități care participă la realizarea intervenției din fonduri, cu excepția unui stat membru în exercițiul prerogativelor sale de autoritate publică;

(b) „prima constatare administrativă sau judiciară”, o primă evaluare scrisă a unei autorități competente, administrativă sau judiciară, care confirmă, pe baza unor fapte concrete, existența unei neregularități, fără a aduce atingere posibilității ca această concluzie să fie revizuită sau retrasă ulterior, în urma unor evoluții în cursul procedurii administrative sau judiciare;

(c) „suspiciune de fraudă”, o neregularitate care determină inițierea unei proceduri administrative sau judiciare la nivel național pentru a stabili existența unei intenții, în special de fraudă, astfel cum este prevăzută la articolul 1 alineatul (1) litera (a) din Convenția privind protecția intereselor financiare ale Comunităților Europene (18), instituită în temeiul articolului K.3 din Tratatul privind Uniunea Europeană;

(d) „faliment”, o procedură de insolvabilitate în sensul articolului 2 litera (a) din Regulamentul (CE) nr. 1346/2000 al Consiliului (19).

Articolul 28

Notificare inițială – Derogări

(1) Fără a aduce atingere altor obligații prevăzute la articolul 70 din Regulamentul (CE) nr. 1083/2006, în cele două luni ulterioare sfârșitului fiecărui trimestru, statele membre prezintă Comisiei o situație a neregularităților care au făcut obiectul unui prim act de constatare administrativă sau judiciară.

În acest sens, statele membre furnizează, în toate cazurile, informații cu privire la următoarele elemente:

(a) Fondul, obiectivul, programul operațional, axa prioritară și operațiunea în cauză, precum și codul comun de identificare (CCI);

(b) dispoziția care a fost încălcată;

(c) data și sursa primei informații care a ridicat suspiciuni cu privire la existența unei neregularități;

(d) practicile utilizate pentru comiterea neregularității;

(e) după caz, dacă aceste practici ridică suspiciuni de fraudă;

(f) modul în care s-a descoperit neregularitatea;

(g) după caz, statele membre și țările terțe implicate;

(h) momentul sau perioada în care s-a comis neregularitatea;

(i) autoritățile sau organismele naționale care au constatat neregularitatea și autoritățile responsabile cu urmărirea administrativă sau judiciară;

(j) data primei constatări administrative sau judiciare a neregularității;

(k) identitatea persoanelor fizice sau juridice implicate sau a oricărei alte entități participante, cu excepția cazurilor în care această informație nu poate fi utilă în combaterea neregularităților, luând în considerare tipul de neregularitate în cauză;

(l) bugetul total și participarea publică aprobate pentru operațiune, precum și repartizarea cofinanțării acesteia din urmă între contribuția comunitară și contribuția națională;

(m) suma participării publice afectate de neregularitate și suma contribuției comunitare aferente care ar putea fi afectată de neregularitate;

(n) în cazul în care nu s-a efectuat nicio plată din participarea publică, către persoane sau alte entități identificate în conformitate cu litera (k), sumele care ar fi fost plătite necorespunzător dacă nu s-ar fi constatat neregularitatea;

(o) eventuala suspendare a plăților și posibilitățile de recuperare;

(p) natura cheltuielii cu privire la care s-a constatat neregularitatea.

(2) Prin derogare de la alineatul (1), nu se comunică următoarele cazuri:

(a) cazurile în care neregularitatea constă numai în neexecutarea, totală sau parțială, a unei operațiuni din cadrul programului operațional cofinanțat în urma falimentului beneficiarului;

(b) cazurile semnalate autorității de gestionare sau autorității de certificare în mod voluntar de către beneficiar, înainte de a fi descoperite de una dintre aceste autorități, fie anterior, fie ulterior plății din contribuția publică;

(c) cazurile descoperite și remediate de autoritatea de gestionare sau de autoritatea de certificare anterior efectuării oricărei plăți din contribuția publică și anterior includerii cheltuielilor respective în declarația de cheltuieli prezentată Comisiei.

Cu toate acestea, trebuie comunicate neregularitățile care precedă falimentul, precum și orice suspiciune de fraudă.

(3) În cazul în care anumite informații prevăzute la alineatul (1) nu sunt disponibile, în special cele cu privire la practicile utilizate pentru comiterea neregularității, precum și modul în care a fost constatată, statele membre furnizează Comisiei, în măsura în care este posibil, informațiile lipsă în momentul transmiterii rapoartelor trimestriale ulterioare.

(4) Neregularitățile în legătură cu programele operaționale care intră sub incidența obiectivului de cooperare teritorială europeană se comunică de către statul membru în care beneficiarul a suportat cheltuielile de realizare a operațiunii. Statul membru informează în paralel autoritatea de gestionare, autoritatea de certificare a programului și autoritatea de audit.

(5) În cazul în care dispozițiile naționale prevăd confidențialitatea acțiunii de cercetare penală, comunicarea acestor informații este condiționată de autorizarea din partea autorității judiciare competente.

(6) În cazul în care nu există neregularități pe care să le comunice în sensul alineatului (1), statul membru informează Comisia în termenul prevăzut la respectivul alineat.

Articolul 29

Situații de urgență

Fiecare stat membru comunică de îndată Comisiei și, după caz, celorlalte state membre interesate neregularitățile constatate sau presupuse, cu privire la care există temeri că vor avea repercusiuni imediate în afara teritoriului său sau care denotă recurgerea la o nouă practică ilegală.

Articolul 30

Notificarea procedurii de urmărire – Nerecuperare

(1) În termen de două luni de la sfârșitul fiecărui trimestru, statele membre informează Comisia, făcând trimitere la orice comunicare anterioară realizată în temeiul articolului 28, cu privire la procedurile inițiate în legătură cu neregularitățile comunicate anterior, precum și la modificările semnificative care rezultă din aceste proceduri. Aceste informații cuprind cel puțin următoarele elemente:

(a) sumele recuperate sau care se așteaptă să fie recuperate;

(b) orice măsură provizorie luată de statele membre pentru a garanta recuperarea sumelor plătite necorespunzător;

(c) procedurile administrative și judiciare inițiate în vederea recuperării sumelor plătite în mod necorespunzător și a aplicării de sancțiuni;

(d) motivele eventualei încetări a procedurilor de recuperare;

(e) eventuala încetare a cercetărilor penale.

Comisiei îi sunt comunicate de către statele membre deciziile administrative sau judiciare sau elementele esențiale ale acestora cu privire la încheierea acestor proceduri, arătându-se, în special, dacă elementele constatate ridică suspiciuni cu privire la existența unei fraude. În cazul prevăzut la litera (d), statele membre informează Comisia, pe cât posibil, înainte de a lua o decizie.

(2) În cazul în care estimează că o sumă nu poate fi recuperată sau nu se așteaptă a fi recuperată, statul membru informează Comisia, printr-o comunicare specială, cu privire la suma nerecuperată și motivele care justifică decizia de imputare a pierderii în conformitate cu articolul 70 alineatul (2) din Regulamentul (CE) nr. 1083/2006.

Aceste informații trebuie să fie suficient de detaliate pentru a permite Comisiei să ia această decizie în cel mai scurt termen, după consultarea autorităților statului membru în cauză. Informațiile trebuie să cuprindă cel puțin:

(a) o copie a deciziei de acordare a asistenței;

(b) data ultimei plăți efectuate către beneficiar;

(c) o copie a ordinului de recuperare;

(d) în cazurile de faliment care trebuie semnalate în temeiul articolului 28 alineatul (2), o copie a documentului care atestă insolvabilitatea beneficiarului;

(e) o descriere sumară a măsurilor luate de statul membru pentru recuperarea sumei în cauză, cu menționarea datelor aferente.

(3) În cazul prevăzut la alineatul (2), Comisia poate adresa statului membru o cerere expresă de continuare a procedurii de recuperare.

Articolul 31

Transmiterea pe cale electronică

Informațiile prevăzute la articolele 28, 29 și la articolul 30 alineatul (1) se transmit, pe cât posibil, pe cale electronică, prin intermediul modulului prevăzut de Comisie în acest sens, printr-o conexiune securizată.

Articolul 32

Rambursarea cheltuielilor judiciare

În cazul în care, la cererea expresă a Comisiei, autoritățile competente ale unui stat membru decid inițierea sau continuarea unei acțiuni în justiție în vederea recuperării sumelor plătite în mod necorespunzător, Comisia poate să își ia angajamentul de a rambursa statului membru, în întregime sau parțial, cheltuielile judiciare și cele care au legătură directă cu procedura judiciară, prin prezentarea unor documente justificative, chiar dacă această procedură nu are rezultate.

Articolul 33

Contacte cu statele membre

(1) Comisia menține contacte adecvate cu statele membre interesate în vederea completării informațiilor furnizate cu privire la neregularitățile prevăzute la articolul 28 și procedurile prevăzute la articolul 30, în special cu privire la posibilitățile de recuperare.

(2) Independent de contactele prevăzute la alineatul (1), Comisia informează statele membre în cazul în care, având în vedere natura neregularității, se poate presupune că ar putea exista practici identice sau similare în alte state membre.

(3) Comisia organizează, la nivel comunitar, reuniuni de informare destinate reprezentanților statelor membre pentru a examina, împreună cu aceștia, informațiile obținute în temeiul articolelor 28, 29 și 30, precum și al alineatului (1) din prezentul articol. Această examinare vizează concluziile care pot fi trase pe baza informațiilor cu privire la neregularități, la măsurile preventive și la acțiunile judiciare.

(4) În cazul în care aplicarea unor dispoziții în vigoare conduce la apariția unei lacune care aduce atingere intereselor Comunității, statele membre și Comisia se consultă, la cererea Comisiei sau a unuia din aceste state membre, pentru a remedia această lacună.

Articolul 34

Utilizarea informațiilor

Comisia poate utiliza toate informațiile cu caracter general sau operațional pe care statele membre le comunică în conformitate cu prezentul regulament pentru a efectua analize de risc și pentru a elabora, pe baza informațiilor obținute, rapoarte și a crea sisteme de alarmă care să permită o identificare mai eficientă a riscurilor.

Articolul 35

Transmiterea de informații comitetelor

Comisia informează statele membre în mod regulat, în cadrul Comitetului consultativ pentru coordonarea în domeniul combaterii fraudei, instituit prin Decizia 94/140/CE a Comisiei (20), cu privire la ordinul de mărime al sumelor legate de neregularitățile descoperite și al diverselor categorii de neregularități, defalcate în funcție de natura și numărul acestora. De asemenea, sunt informate și comitetele prevăzute la articolele 103 și 104 din Regulamentul (CE) nr. 1083/2006.

Articolul 36

Neregularități sub pragul de notificare

(1) În cazul în care neregularitățile sunt legate de sume mai mici de 10 000 EUR suportate din bugetul general al Comunităților Europene, statele membre nu transmit Comisiei informațiile prevăzute la articolele 28 și 30 decât la cererea expresă a Comisiei.

Cu toate acestea, în conformitate cu articolul 61 litera (f) din Regulamentul (CE) nr. 1083/2006, statele membre țin o contabilitate a sumelor aflate sub acest prag și care trebuie recuperate, precum și a sumelor recuperate sau retrase ca urmare a anulării contribuției la o operațiune și restituie sumele recuperate bugetului general al Comunităților Europene. Fără a aduce atingere obligațiilor care decurg direct din dispozițiile articolului 70 alineatul (1) litera (b) din Regulamentul (CE) nr. 1083/2006, statul membru și Comunitatea împart pierderile legate de sumele aflate sub acest prag, care nu pot fi recuperate, în conformitate cu rata de cofinanțare aplicabilă operațiunii în cauză. Procedura prevăzută la articolul 30 alineatul (2) din prezentul regulament nu se aplică, cu excepția cazului în care Comisia decide altfel.

Paragraful al treilea se aplică, de asemenea, în cazurile de faliment pentru care nu se aplică obligația de notificare prevăzută la articolul 28 alineatul (1).

(2) Statele membre care nu au adoptat euro ca monedă națională la data constatării neregularității convertesc în euro suma cheltuielilor efectuate în moneda națională în conformitate cu articolul 81 din Regulamentul (CE) nr. 1083/2006. În cazul în care cheltuielile nu au fost înregistrate în conturile autorității de certificare, se utilizează cel mai recent curs de schimb contabil publicat de Comisie pe cale electronică.

Secțiunea 5

Date cu caracter personal

Articolul 37

Protecția datelor cu caracter personal

(1) Statele membre și Comisia iau toate măsurile necesare pentru a împiedica divulgarea neautorizată a informațiilor prevăzute la articolul 14 alineatul (1), a informațiilor colectate de Comisie în cursul auditurilor și a informațiilor prevăzute în secțiunea 4, precum și accesul neautorizat la aceste informații.

(2) Informațiile prevăzute la articolul 14 alineatul (1), precum și informațiile colectate de Comisie în cadrul auditurilor pe care le-a realizat nu sunt utilizate de Comisie decât în scopul exercitării responsabilităților care îi revin în temeiul articolului 72 din Regulamentul (CE) nr. 1083/2006. Curtea de Conturi Europeană și Oficiul European de Luptă Antifraudă au acces la aceste informații.

(3) Informațiile prevăzute în secțiunea 4 nu pot fi transmise unor persoane, altele decât cele din statele membre sau din cadrul instituțiilor comunitare care trebuie să aibă acces la ele prin natura funcției lor, cu excepția cazului în care statul membru care le-a transmis și-a exprimat, în mod expres, acordul în acest sens.

(4) Datele cu caracter personal care se regăsesc în informațiile prevăzute la articolul 7 alineatul (2) litera (d) sunt prelucrate exclusiv în scopurile prevăzute la prezentul articol.

Secțiunea 6

Corecția financiară pentru nerespectarea principiului adiționalității

Articolul 38

Nivelul corecției financiare

(1) În cazul în care Comisia efectuează o corecție financiară în temeiul articolului 99 alineatul (5) din Regulamentul (CE) nr. 1083/2006, corecția se calculează în conformitate cu alineatul (2) din respectivul articol.

(2) Nivelul corecției financiare se obține prin scăderea a trei puncte procentuale din diferența între nivelul țintă convenit și nivelul atins, exprimată ca procent din nivelul țintă convenit, și prin împărțirea la zece a rezultatului.

Corecția financiară se determină prin aplicarea acestui nivel al corecției financiare la contribuția din fondurile structurale în favoarea statului membru în cauză în cadrul obiectivului de convergență pentru întreaga perioadă de programare.

(3) În cazul în care diferența între nivelul țintă convenit și nivelul realizat, exprimată ca procent din nivelul țintă convenit, prevăzută la alineatul (2), este mai mică sau egală cu 3 %, nu se va efectua nicio corecție financiară.

(4) Corecția financiară nu depășește 5 % din suma alocată statului membru în cauză din fondurile structurale în cadrul obiectivului de convergență pentru întreaga perioadă de programare.

Secțiunea 7

Schimbul electronic de date

Articolul 39

Sistemul informatic pentru schimbul de date

În sensul articolelor 66 și 76 din Regulamentul (CE) nr. 1083/2006, se instituie un sistem informatic destinat schimbului tuturor datelor referitoare la programul operațional.

Schimbul de date între fiecare stat membru și Comisie se efectuează printr-un sistem informatic instituit de Comisie, care permite un schimb securizat de date între Comisie și fiecare stat membru.

Statele membre participă la dezvoltarea ulterioară a sistemului informatic pentru schimbul de date.

Articolul 40

Conținutul sistemului informatic pentru schimbul de date

(1) Sistemul informatic pentru schimbul de date cuprinde informații de interes atât pentru Comisie, cât și pentru statele membre, precum și, cel puțin, următoarele date, necesare pentru efectuarea tranzacțiilor financiare:

(a) alocația anuală orientativă din fiecare fond pentru fiecare program operațional, astfel cum este prevăzută în cadrul strategic național de referință, în conformitate cu modelul din anexa XV;

(b) planurile de finanțare a programelor operaționale, în conformitate cu modelul din anexa XVI;

(c) declarațiile de cheltuieli și cererile de plată, în conformitate cu modelul din anexa X;

(d) previziunile anuale ale posibilelor plăți ale cheltuielilor, în conformitate cu modelul din anexa XVII;

(e) secțiunea financiară a rapoartelor anuale și a raportului final de execuție, în conformitate cu modelul din anexa XVIII punctul 2.1.

(2) Pe lângă datele prevăzute la alineatul (1), sistemul informatic pentru schimbul de date conține cel puțin următoarele documente și date de interes comun, care să permită efectuarea unei monitorizări:

(a) cadrul strategic național de referință prevăzut la articolul 27 alineatul (1) din Regulamentul (CE) nr. 1083/2006;

(b) datele care dovedesc respectarea principiului adiționalității, în conformitate cu modelul din anexa XIX;

(c) programele operaționale, inclusiv datele privind clasificarea, în conformitate cu modelul din anexa II partea B și cu tabelele din anexa II partea A;

(d) deciziile Comisiei privind participarea din fonduri;

(e) cererile de intervenție pentru proiectele majore prevăzute la articolele 39, 40 și 41 din Regulamentul (CE) nr. 1083/2006, în conformitate cu anexele XXI și XXII la prezentul regulament, precum și datele din aceste anexe indicate în anexa XX;

(f) rapoartele de execuție, în conformitate cu anexa XVIII, inclusiv datele privind împărțirea pe categorii, în conformitate cu modelul care figurează în anexa II partea C și cu tabelele care figurează în anexa II partea A;

(g) datele cu privire la participanții la operațiunile FSE în ordinea priorității, în conformitate cu modelul din anexa XXIII;

(h) descrierea sistemelor de gestionare și de control, în conformitate cu modelul din anexa XII;

(i) strategia de audit, în conformitate cu modelul din anexa V;

(j) rapoartele și avizele cu privire la audituri și controale, în conformitate cu modelele prevăzute în anexele VI, VII, VIII, IX și XIII, și schimbul de corespondență între Comisie și fiecare stat membru;

(k) declarația de cheltuieli privind încheierea parțială, în conformitate cu modelul din anexa XIV;

(l) declarația anuală privind sumele retrase și recuperate și recuperările în curs, în conformitate cu anexa XI;

(m) planul de comunicare prevăzut la articolul 2.

(3) Informațiile prevăzute la alineatele (1) și (2) se transmit, după caz, în formatul indicat în anexe.

Articolul 41

Funcționarea sistemului informatic pentru schimbul de date

(1) Comisia și autoritățile desemnate de statul membru în temeiul Regulamentului (CE) nr. 1083/2006, precum și organismele cărora le-a fost delegată această sarcină introduc și actualizează în sistemul informatic pentru schimbul de date documentele care intră în sfera lor de competență, în formatul cerut.

(2) Statele membre centralizează și trimit Comisiei cererile de acordare a dreptului de acces la sistemul informatic pentru schimbul de date.

(3) Schimburile de date și tranzacțiile poartă o semnătură electronică în sensul Directivei 1999/93/CE. Statele membre și Comisia recunosc validitatea juridică și admisibilitatea semnăturii electronice utilizate în sistemul informatic pentru schimbul de date ca dovadă în justiție.

(4) Costurile dezvoltării sistemului informatic pentru schimbul de date sunt finanțate din bugetul general al Comunităților Europene în temeiul articolului 45 din Regulamentul (CE) nr. 1083/2006.

Eventualele costuri ale unei interfețe între sistemul informatic comun pentru schimbul de date și sistemele informatice naționale, regionale și locale, precum și eventualele costuri de adaptare a sistemelor naționale, regionale și locale la cerințele Regulamentului (CE) nr. 1083/2006 sunt eligibile în temeiul articolului 46 din regulamentul respectiv.

Articolul 42

Transmiterea datelor prin sistemul informatic pentru schimbul de date

(1) Sistemul informatic pentru schimbul de date este accesibil statelor membre și Comisiei fie direct, fie prin intermediul unei interfețe care asigură înregistrarea și sincronizarea automată a datelor în sistemele informatice de gestionare naționale, regionale și locale.

(2) Data luată în considerare pentru trimiterea documentelor la Comisie este data la care statul membru înregistrează documentele în sistemul informatic pentru schimbul de date.

(3) În caz de forță majoră, în special în cazul unei probleme de funcționare a sistemului informatic pentru schimbul de date sau al întreruperii conexiunii, statul membru în cauză poate prezenta Comisiei, pe suport de hârtie, documentele prevăzute de Regulamentul (CE) nr. 1083/2006, prin utilizarea formularelor din anexele II, V, VI, VII, IX, X, XII, XIII, XIV, XV, XVI, XVII, XVIII, XIX, XX, XXI, XXII și XXIII la prezentul regulament. După încetarea cauzei de forță majoră, statul membru introduce documentele corespunzătoare în sistemul informatic pentru schimbul de date.

Prin derogare de la alineatul (2), data luată în considerare pentru prezentarea documentelor este data la care se trimit documentele pe suport de hârtie.

Secțiunea 8

Instrumente de inginerie financiară

Articolul 43

Dispoziții generale aplicabile tuturor instrumentelor de inginerie financiară

(1) Articolele 43-46 se aplică instrumentelor de inginerie financiară sub forma unor acțiuni care au ca rezultat investiții rambursabile și/sau oferă garanții pentru investițiile rambursabile în:

(a) întreprinderi, în special mici și mijlocii (IMM), inclusiv microîntreprinderi, astfel cum sunt definite de Recomandarea 2003/361/CE a Comisiei (21), de la 1 ianuarie 2005, în cazul instrumentelor de inginerie financiară altele decât fondurile de dezvoltare urbană;

(b) parteneriatele public-privat sau alte proiecte urbane care fac parte dintr-un program integrat pentru dezvoltarea urbană durabilă, în ceea ce privește fondurile de dezvoltare urbană.

(2) În cazul în care fondurile structurale finanțează operațiuni care cuprind instrumente de inginerie financiară, în special cele organizate prin intermediul fondurilor de participare, partenerii de cofinanțare sau acționarii sau reprezentantul acestora, autorizat în mod corespunzător, prezintă un plan de activitate.

Planul de activitate conține cel puțin următoarele elemente:

(a) piața țintă a întreprinderilor sau a proiectelor urbane, precum și criteriile, termenii și condițiile de finanțare;

(b) bugetul operațional al instrumentului de inginerie financiară;

(c) proprietatea instrumentului de inginerie financiară;

(d) partenerii de cofinanțare sau acționarii;

(e) statutul instrumentului de inginerie financiară;

(f) dispozițiile în materie de profesionalism, competență și independență a gestionării;

(g) justificarea și utilizarea prevăzută a contribuției din fondurile structurale;

(h) politica instrumentului de inginerie financiară privind retragerea investițiilor în întreprinderi sau în proiectele urbane;

(i) normele de lichidare a instrumentului de inginerie financiară, inclusiv reutilizarea resurselor alocate contribuției programului operațional, care sunt returnate instrumentului de inginerie financiară în urma investițiilor sau care constituie rest de plată după achitarea tuturor garanțiilor.

Planul de activitate este evaluat, iar punerea sa în aplicare este monitorizată de sau sub supravegherea statului membru sau a autorității de gestionare.

Evaluarea viabilității economice a activităților de investiții ale instrumentelor de inginerie financiară ia în considerare toate sursele de venit ale întreprinderilor în cauză.

(3) Instrumentele de inginerie financiară, inclusiv fondurile de participare, sunt constituite ca entități juridice independente, reglementate de acordurile între partenerii de cofinanțare sau acționari ori ca un ansamblu distinct de fonduri în cadrul unei instituții financiare existente.

În cazul în care instrumentul de inginerie financiară este instituit în cadrul unei instituții financiare, acesta este constituit ca un ansamblu de fonduri distinct, care face obiectul unor norme de punere în aplicare specifice în interiorul instituției financiare, care prevăd în special ținerea unei contabilități separate pentru diferențierea fondurilor recent investite în instrumentul de inginerie financiară, inclusiv cele din programul operațional, de fondurile inițiale existente la constituirea instrumentului.

Comisia nu poate deveni partener de cofinanțare sau acționar al instrumentelor de inginerie financiară.

(4) Cheltuielile de gestionare nu pot depăși, pe o medie anuală și pe durata acordării ajutorului, niciunul dintre pragurile următoare, cu excepția cazului în care se dovedește necesar un procentaj mai ridicat în urma unei cereri de oferte:

(a) 2 % din capitalul vărsat din programul operațional pentru fondurile de participare sau din capitalul vărsat din programul operațional sau din fondul de participare la fondurile de garanție;

(b) 3 % din capitalul vărsat din programul operațional sau din fondul de participare la instrumentul de inginerie financiară în toate celelalte cazuri, cu excepția instrumentelor de microcredit destinate microîntreprinderilor;

(c) 4 % din capitalul vărsat din programul operațional sau din fondul de participare la instrumentele de microcredit destinate microîntreprinderilor.

(5) Modalitățile de contribuție din programele operaționale la instrumentele de inginerie financiară se stabilesc în cadrul unei convenții de finanțare între reprezentantul autorizat al instrumentului de inginerie financiară și statul membru sau autoritatea de gestionare.

(6) Convenția de finanțare prevăzută la alineatul (5) cuprinde cel puțin:

(a) strategia și planul de investiții;

(b) monitorizarea punerii în aplicare în conformitate cu normele aplicabile;

(c) o politică de ieșire a instrumentului de inginerie financiară pentru contribuția din programul operațional;

(d) normele de lichidare a instrumentului de inginerie financiară, inclusiv reutilizarea resurselor care pot fi atribuite contribuției din programul operațional, restituite instrumentului de inginerie financiară în urma investițiilor sau încă disponibile în urma plății tuturor garanțiilor.

(7) Autoritățile de gestionare trebuie să ia măsuri de precauție pentru a minimiza denaturarea concurenței pe piețele de capital de risc sau de împrumut.

Resursele care provin din investițiile în fonduri proprii și din împrumuturi (mai puțin o cotă procentuală din cheltuielile de gestionare și primele obținute pentru performanțe) pot fi alocate, de preferință, investitorilor care respectă principiul investitorului în economia de piață până la pragul de remunerare stabilit în statutul instrumentelor de inginerie financiară și sunt repartizate ulterior, în mod proporțional, tuturor partenerilor de cofinanțare sau acționarilor.

Articolul 44

Dispoziții suplimentare aplicabile fondurilor de participare

(1) În cazul în care fondurile structurale finanțează instrumente de inginerie financiară organizate prin intermediul fondurilor de participare, statul membru sau autoritatea de gestionare încheie cu fondul de participare un acord de finanțare care stabilește modalitățile de finanțare și rezultatele preconizate.

Acordul de finanțare ia în considerare, după caz, următoarele elemente:

(a) în ceea ce privește instrumentele de inginerie financiară, altele decât fondurile de dezvoltare urbană, concluziile unei evaluări a discrepanței dintre cererea și oferta de astfel de instrumente de către IMM-uri;

(b) în ceea ce privește fondurile de dezvoltare urbană, studiile sau evaluările cu privire la dezvoltarea urbană și planurile integrate de dezvoltare urbană care fac parte din programele operaționale.

(2) Acordul de finanțare prevăzut la alineatul (1) prevede în special:

(a) modalitățile de contribuție din programul operațional la fondul de participare;

(b) o invitație de manifestare a interesului adresată intermediarilor financiari sau fondurilor de dezvoltare urbană;

(c) evaluarea, selecția și acreditarea intermediarilor financiari sau a fondurilor de dezvoltare urbană de către fondul de participare;

(d) definirea și monitorizarea politicii de investiții sau a planurilor și măsurilor de dezvoltare urbană prevăzute;

(e) transmiterea de rapoarte din partea fondului de participare către statele membre sau autoritățile de gestionare;

(f) monitorizarea punerii în aplicare a investițiilor în conformitate cu normele care se aplică;

(g) cerințele în materie de audit;

(h) politica de ieșire din fondul de participare a fondurilor de capital de risc, a fondurilor de garanție, a fondurilor de împrumut sau a fondurilor de dezvoltare urbană;

(i) normele de lichidare a fondului de participare, inclusiv reutilizarea resurselor care pot fi atribuite contribuției din programul operațional restituite instrumentului de inginerie financiară în urma investițiilor sau încă disponibile în urma plății tuturor garanțiilor.

Politica de investiții prevăzută la litera (d) indică cel puțin întreprinderile țintă și produsele de inginerie financiară care urmează să primească sprijin.

(3) Modalitățile de contribuție din fondurile de participare sprijinite prin programe operaționale la fondurile de capital de risc, fondurile de garanții, fondurile de împrumut și fondurile de dezvoltare urbană sunt definite într-un acord de finanțare între fondul de capital de risc, fondul de garanții, fondul de împrumut sau fondul de dezvoltare urbană, pe de o parte, și fondul de participare, pe de altă parte.

Acordul de finanțare conține cel puțin elementele enumerate la articolul 43 alineatul (6).

Articolul 45

Dispoziții suplimentare aplicabile instrumentelor de inginerie financiară altele decât fondurile de participare și fondurile de dezvoltare urbană

Instrumentele de inginerie financiară altele decât fondurile de participare și fondurile de dezvoltare urbană investesc în întreprinderi, în special în IMM-uri. Investițiile în aceste întreprinderi nu pot fi realizate decât în momentul înființării întreprinderii, în fazele inițiale, inclusiv prin constituirea capitalului de risc sau de dezvoltare și doar în activitățile pe care administratorii instrumentelor de inginerie financiară le consideră viabile din punct de vedere economic.

Instrumentele respective nu pot investi în întreprinderi aflate în dificultate, în sensul orientărilor comunitare privind ajutoarele de stat, în vederea salvării și restructurării întreprinderilor aflate în dificultate (22) de la 10 octombrie 2004.

Articolul 46

Dispoziții suplimentare aplicabile fondurilor de dezvoltare urbană

(1) În cazul în care fondurile structurale finanțează fonduri de dezvoltare urbană, aceste fonduri investesc în parteneriate public-privat sau în alte proiecte care fac parte dintr-un program integrat pentru dezvoltarea urbană durabilă. Parteneriatele public-privat sau alte proiecte nu cuprind nici crearea, nici dezvoltarea unor instrumente financiare, cum ar fi capitalul de risc, fondurile de împrumut sau fondurile de garanție.

(2) În sensul alineatului (1), fondurile de dezvoltare urbană investesc prin intermediul instrumentelor de capital, al împrumuturilor sau al garanțiilor.

Proiectele urbane care beneficiază de susținerea financiară a unui program operațional pot fi susținute, de asemenea, din fondurile de dezvoltare urbană.

(3) În cazul în care fondurile structurale finanțează fonduri de dezvoltare urbană, fondurile respective nu pot fi alocate pentru refinanțarea unor achiziții sau participări în cadrul unor proiecte care sunt deja încheiate.

CAPITOLUL III

DISPOZIȚII DE PUNERE ÎN APLICARE A REGULAMENTULUI (CE) NR. 1080/2006

Secțiunea 1

Eligibilitatea cheltuielilor pentru locuințe

Articolul 47

Intervenții în domeniul locuințelor

(1) Regiunile selectate pentru operațiunile în domeniul locuințelor, prevăzute la articolul 7 alineatul (2) litera (a) din Regulamentul (CE) nr. 1080/2006, îndeplinesc cel puțin trei dintre următoarele criterii, din care două se regăsesc în criteriile menționate la literele (a)-(h):

(a) un nivel ridicat de sărăcie și excluziune socială;

(b) un nivel ridicat de șomaj de lungă durată;

(c) o evoluție demografică deficitară;

(d) un nivel redus de școlarizare, un nivel redus de calificare profesională și o rată considerabilă a abandonului școlar;

(e) o rată ri